《观小妓娟娟舞剑作》
清代·钱良择

蛾眉有英雄，晚妆脂粉薄。短鬓白衣裳，窄袖锦缠缚。

背人紧湘裙，端捧莲花锷。请为当筵舞，佐此良宵乐。

取笔渍砚池，授客使分捉。舞急各蘸洒，客漫应曰诺。

小立寂无言，左右度展拓。微卓蛮靴尖，撒手忽然作。

初如双玉龙，盘空斗拿攫。渐如曳匹练，旋绕纷交错。

须臾不见人，一片寒光烁。直上惊猿腾，横来轻燕掠。

胆落迂儒愁，倾心壮士怍。羸童缩而遁，奸人战欲疟。

墨洒密雨丛，笔败砚池涸。罢舞视其身，点墨不能著。

嫣然泥人怀，腰肢瘦如削。

作者简介：江苏常熟人，字玉友，号木庵。钱陆灿族孙。曾随朝贵使塞外绝域，足迹几遍天下。为诗豪放。有《抚云集》、《出塞纪略》、《唐诗审体》。